রাষ্ট্রপতি ফ্রাঁসোয়া মিতেরাঁর সঙ্গে আলাপ শুধু নয়, হার্দিক সম্পর্কের এক বিচিত্র সমঝোতা ছিল তাঁদের। রাজনীতি ও সাগঁ শুধু কোনো আনুষ্ঠানিকতা নয়, বরং তা ছিল এক নৈতিকতার বিষয়। ১৯৯৮ সালের জানুয়ারিতে ‘লিবেরাশিও’ এক স্মরণ (Hommage) সংখ্যা প্রকাশ করে অভিযুক্ত করছি (J©accuse) শিরোনামে, যাতে ১৯৬০ সালে আলজেরিয়ার যুদ্ধের বিরোধিতা করেছে এমন ১২১ জনের নাম প্রকাশিত হয়। কিন্তু সাগঁ ও তাঁর ভাই ফ্রাঙ্কের নাম না থাকায় তিনি সম্পাদককে চিঠি লেখেন। জানান ’৬০ সালে তাঁদের নাম সংবাদপত্রে প্রকাশিত হলে কীভাবে হয়রানি এবং পুলিশি জেরার মুখোমুখি হতে হয়েছিল তাঁদের। আলজেরিয়ায় ফরাসি রাষ্ট্রনীতির অবদমন নিয়ে তিনি ছিলেন স্পষ্টবাদী।